Biernes, Hunyo 2
[An] mga dila nga sugad hin kalayo, . . . hinugdon ha ulo han tagsa ha ira.
Kon usa ka han mga disipulo nga ginhugdonan ha ulo hin dila nga sugad hin kalayo, diri mo gud hingangalimtan ito nga adlaw. Kombinsido ka nga gindihogan ka pinaagi han baraan nga espiritu, labi na kon nakakarawat ka han milagroso nga regalo nga pagyakan hin iba-iba nga linggwahe. (Buh. 2:6-12) Pero ngatanan ba nga dinihogan nga Kristiano gindidihogan ha urusahon nga paagi sugad han nahitabo ha siyahan nga grupo nga ginkukompwesto han mga 120 nga disipulo? Diri. An iba pa nga nakadto ha Jerusalem hito nga adlaw gindihogan durante han ira bawtismo. (Buh. 2:38) Waray dila nga sugad hin kalayo nga hinugdon ha ira ulo. Dugang pa, diri ngatanan nga dinihogan nga Kristiano gindidihogan durante han ira bawtismo. An mga Samaritano gindihogan pinaagi han baraan nga espiritu paglabay hin pipira ka panahon katapos han ira bawtismo. (Buh. 8:14-17) Ha luyo nga bahin, ha talagsahon nga higayon, hi Cornelio ngan an mga membro han iya panimalay gindihogan pinaagi han baraan nga espiritu antes pa hira bawtismohan.
Sabado, Hunyo 3
[Tipigi] an pagkaurosa ha espiritu pinaagi han kamurayawan nga nagbubugkos ha iyo.
Mapainubsanon nga ginkakarawat han mga dinihogan nga waray hira labaw nga baraan nga espiritu kon itanding ha mga may tunan-on nga paglaom. Diri hira nasiring nga may espesyal hira nga kahibaro o kapahayagan; diri liwat hira nag-aangkon nga mas labaw hira ha iba ha pipira nga paagi. Diri gud liwat hira mag-aaghat ha iba nga makigbahin ha mga emblema; lugod, mapainubsanon nga ginkakarawat nira nga hi Jehova an nagpipili ha mga dinihogan. Diri hira naglalaom hin espesyal nga pagtratar han iba. (Efe. 1:18, 19; Fil. 2:2, 3) An espiritu ni Jehova mismo an nagpapamatuod ha ira. Waray ito ipahibaro ha ngatanan. Salit diri hira nahipapausa kon an iba diri dayon natuod nga gindihogan hira pinaagi han baraan nga espiritu. Ngani, an Kasuratan nagsasagdon nga diri tumoo dayon kon may nag-aangkon nga nakakarawat hin espesyal nga pribilehiyo tikang ha Dios.
Domingo, Hunyo 4
An mga bendisyon han Dios abunda gud, ngan an iya kinaadman ngan kahibaro hilarom gud!
Pipira ka beses nga nanginlabot hi Jehova ngan ginpanalipdan niya hira Abraham ngan Sarah ha milagroso pa ngani nga paagi. (Gen. 12:10-20; 20:2-7, 10-12, 17, 18) Ito nga mga eksperyensya nagparig-on han pagtoo ni Abraham. Puydi ba kita magin duok nga sangkay ni Jehova? Oo! Yana, mababasa naton ha Biblia an kahibaro ngan eksperyensya nga aton ginkikinahanglan. Mas damu gud an aton hinbabaroan kon itanding kan Abraham. (Dan. 12:4) An Pulong han Dios puno hin mga bahandi nga mahimo magpahilarom han aton kahibaro mahitungod ha “tag-iya han langit ngan han tuna” ngan bumulig ha aton nga magkaada pagtahod ngan gugma ha iya. (Gen. 14:22) Samtang an sugad nga mga pagbati nagpapagios ha aton nga sugton an Dios, naieksperyensyahan naton an kapulsanan han pagsugot ha iya. Napapamatud-an naton nga an iya mga sagdon nagpapanalipod ha aton ngan iya kita ginbibendisyonan ngan ginpaparig-on. Hinbabaroan naton nga an bug-os-kasingkasing nga pag-alagad ha Dios naghahatag ha aton hin katagbaw, kamurayawan, ngan kalipay. (Sal. 34:8; Prob. 10:22) Samtang mas nakikilala naton hi Jehova ngan naieksperyensyahan an iya mga bendisyon, nagigin mas marig-on an aton pagtoo ngan pakigsangkay ha iya. w16.02 1:7, 8
pag_Latn war_Latn war_Latn ceb_Latn war_Latn war_Latn war_Latn war_Latn war_Latn